NVG gaan ook teen Abrahams-uitspraak appelleerAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die Nasionale Vervolgingsgesag (NVG) het Saterdag gesê hy gaan appelleer teen die Noord-Gautengse hooggeregshof se besluit om Shaun Abrahams se aanstelling as nasionale direkteur van openbare vervolging (NDOV) ter syde te stel. Dit volg nadat die presidensie Vrydag in ŉ verklaring gesê het gaan ook appèl teen dié uitspraak aanteken. Die hof het Vrydag bevind Abrahams se aanstelling was onwettig en moet daarom ter syde gestel word. Dié uitspraak volg nadat burgerlike organisasies die hof genader het om ŉ goue handdruk van R17 miljoen wat Mxolisi Nxasana, Abrahams se voorganger, in 2015 ontvang het onwettig te laat verklaar. Regter Dunstan Mlambo het beveel dat adj.pres. Cyril Ramaphosa binne 60 dae ŉ nuwe NDOV aanstel en dat pres. Zuma dus die mag vir dié aanstelling ontneem word. Mlambo het in sy uitspraak gesê daar is nou geen struikelblok meer in die pad om ŉ strafregtelike verhoor teen Zuma te begin nie. Die DA het in sy reaksie op die uitspraak gesê Zuma wil slegs teen dié uitspraak appelleer omdat hy dié verhoor teen homself vertraag – een wat hy jare gelede al in die oë moes kyk. Die NVG het aangevoer dat hy gaan appelleer omdat Abrahams se betrokkenheid by dié liggaam “baie stabiliteit” te weeg gebring het. “Die NVG die afgelope twee jaar onder Abrahams se leiding sy beste prestasie behaal sedert die liggaam se ontstaan in 1998. In die 2016/2017-boekjaar het die organisasie 88% van sy doelwitte behaal. Die stabiliteit van die NVG en effektiewe dienslewering bly vir Abrahams van kardinale belang, en hy bly daartoe verbind om te verseker dat die organisasie steeds sonder vrees, voordele of vooroordeel voortwerk,” lui ŉ verklaring van die organisasie.